詠蔗
作者：舒亶
朝代：宋

paragraphs: 瑤池宴罷王母還，九芝飛入三仙山。
空餘絳節留人間，雲封露洗無時閒。
節旄落盡何斕斑，野翁提攜出茅菅。
吳刀戛戛鳴雙環，截斷寒冰何潺潺。
相如賦就空上林，倦遊渴病長相侵。
劉伶愛酒真荒淫，狂來欲倒滄溟深。
此時一嚼輕千金，壚邊何用文君琴。
五斗一石安足斟，坐想毛髪生清陰。
蕭瑟甘滋欲誰讓，柤梨橘柚紛殊狀。
冷氣相射杯盤上，顧郎不見休惆悵。
佳境到頭還不妄，詩成雖愧陽春唱，全勝乞與將軍杖。